Štát zmluvu uzatvoril mesiac pred parlamentnými voľbami.
Národná kriminálna agentúra (NAKA) po niekoľkých mesiacoch opäť zasiahla v priestoroch Finančnej správy SR.
Podľa informácií spravodajského portálu Aktuality.sk policajná akcia súvisí s IT zákazkou z oblasti kybernetickej bezpečnosti. Získala ju spoločnosť Alison Slovakia a rámcová dohoda bola v hodnote cez 51 miliónov eur.
Zverejnili iba prvú stranu
Zmluva sa datuje na začiatok roka 2020, čo bolo krátko pred voľbami. Daniari síce o nej informovali, ale v centrálnom registri zverejnili len prvú stranu s názvami objednávateľa a zhotoviteľa.
Spolumajiteľ Alisonu Andrej Žucha pre Aktuality.sk potvrdil, že príslušníci NAKA prišli aj do ich skladu. "Momentálne nemáme informácie, čoho sa zásah týka," vyjadril sa.
Šéf sekcie informatiky Vladimír Bednár vo februári pre Živé.sk avizoval, že finančná správa dostala už minulý rok za úlohu odtajnenie zmluvy.
"Mali sme stretnutia napríklad s ministerstvom obrany, od nich sme preberali skúsenosti pri odtajňovaní zmlúv, keďže im sa podarilo odtajniť najviac zmlúv v rámci súčasného volebného obdobia. Aj túto zmluvu vnímame ako problematickú a vykonávame kroky," uvádzal.
Chceli aj centrum pre analýzu správania zamestnancov
Zmluva súvisí konkrétne s projektom "Vybudovanie nosnej infraštruktúry bezpečného informačno-komunikačného systému FS SR", pričom mal podľa inštitúcie odzrkadľovať "kritické zistenia" auditu vládnej kyberjednotky CSIRT.sk a úniky informácií z prostredia finančnej správy, ktoré zverejňovali aj médiá. Do obstarávania sa prihlásilo šesť firiem, konštatovala vo februári 2020 inštitúcia.
Zmodernizovať sa mal celý systém bezpečnosti, ochrany informačných aktív a infraštruktúry finančnej správy. Popritom sa mala umožniť elektronická výmena citlivých informácií a utajovaných skutočností pri zachovaní dostatočnej dôvernosti.
Počítalo sa konkrétne s:
- vybudovaním nosnej infraštruktúry pre monitoring, analýzu a aktívnu ochranu pred kybernetickými hrozbami,
- samostatnou nosnou sieťou na odhaľovanie útokov,
- analytickým centrom pre posudzovanie jednotlivých druhov správania sa zamestnancov ako aj samotnej siete,
- uzatvorením perimetra koncových IT zariadení,
- schopnosťou určiť konkrétne osoby zodpovedné za incident, respektíve potenciálny únik informácii.
Okrem finančnej správy Alison Slovakia získal za vyše dva roky kontrakty aj s ďalšími inštitúciami – Národnou agentúrou pre sieťové a elektronické služby, Slovenskou informačnou službou, niekdajším úradom pre informatizáciu či ministerstvom vnútra.